Fredag kveld var det mye å gjøre i Vest politidistrikt. Det var masse folk i Bergen sentrum, men størst innsats krevde turister som hadde gått seg vill i fjellet.

På Trolltunga i Odda fikk politiet to leteaksjoner på rappen. En tredje foregikk mellom Voss og Kvanndal.

Kvelden startet med at politiet klokken 1908 ble kontaktet av en turist fra India som befant seg på Trolltunga.

– Han var kald, desorientert og svimmel. Derfor ble det besluttet å hente ham ned med luftambulanse og få ham til en lege, sier Tatjana Knappen ved politiets operasjonssentral.

To på Trolltunga

Da luftambulansen var i ferd med å hente ned mannen, ble politiet oppringt av en annen forfjamset turist.

Politiet startet da jobben med å lokalisere det nye turfølget, som de deretter fikk trygt ned.

– Det tok litt tid før vi skjønte at det var snakk om en annen person, men det er altså snakk om tilfeldigheter, opplyser Knappen.

LES OGSÅ: Ditt valg av mobiloperatør avgjøre hvor fort du blir funnet

Gikk seg vill

Samtidig jobbet politiet med å organisere en leteaksjon på fjellet Grubbanovi. Der hadde to britiske turister gått seg vill.

– Det var noen som skulle gå fra Øvre Rong i Voss til Ålvik. På vei over er det en sti, men de har sikkert kommet av stien og har gått seg vill der oppe. Vi holder på med å varsle Røde Kors nå, sier Knappen ved 0030-tiden.

De skal være i fin form, iført varme klær og har med seg telt, men politiet ønsker å hjelpe dem ned.

– Vi har varslet Røde Kors og tenker at de skal få dem ned igjen, og på rett sti. Når de får litt bistand og lys, så klarer de nok å gå ned selv, sier hun.

Lørdag morgen opplyser politiet at Røde Kors tok seg frem til mennene i natt, og at de har overnattet i telt. De vil bli geleidet ned utover formiddagen.

LES OGSÅ: Tyrkere i dressjakke og småsko reddet ned fra Trolltunga

Tror de blir overrasket

I fjor ble det iverksatt så mange rednings- og leteaksjoner på Trolltunga at Røde Kors slo alarm. De krevde strakstiltak for å redusere oppdragsmengden.

I år er det satt opp nye skilt for å hindre at turister som er dårlig kledd prøver seg på turen. Det er også kommet på plass telefondekning på Trolltunga.

– Jeg tror det er veldig mange som blir overrasket over hvor langt det er opp til Trolltunga. Selv om det er godt skiltet, så blir nok folk tatt litt på sengen av hvor langt det er og at formen ikke er så god som de selv tenker, sier Knappen.